ประกาศคณะกรรมการกํากับตลาดทุน ที่ ทธ. 10/2560 เรื่อง หลักเกณฑ์ เงื่อนไข และวิธีการ ในการจัดจําหน่ายหลักทรัพย์ (ฉบับที่ 2) อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 116 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการกํากับตลาดทุนออกประกาศไว้ดังต่อไปนี้ข้อ ๑ ให้ยกเลิกความในข้อ 14 แห่งประกาศคณะกรรมการกํากับตลาดทุน ที่ ทธ. 27/2559 เรื่อง หลักเกณฑ์ เงื่อนไข และวิธีการในการจัดจําหน่ายหลักทรัพย์ ลงวันที่ 8 กรกฎาคม พ.ศ. 2559 และให้ใช้ความต่อไปนี้แทน "ข้อ 14 ผู้จัดจําหน่ายหลักทรัพย์ต้องจัดให้มีข้อตกลงกับผู้เสนอขายหลักทรัพย์เกี่ยวกับเงินค่าจองซื้อหลักทรัพย์ในเรื่องดังต่อไปนี้ (1) การคืนเงินค่าจองซื้อหลักทรัพย์ให้แก่ผู้จองซื้อหลักทรัพย์ให้เป็นไปตามระยะเวลาและวิธีการที่สมาคมบริษัทหลักทรัพย์ไทยกําหนดโดยได้รับความเห็นชอบจากสํานักงาน ทั้งนี้ ต้องไม่เกิน 10 วันทําการนับแต่วันปิดการเสนอขายหลักทรัพย์ วันที่สิ้นสุดระยะเวลายกเลิกการจองซื้อหลักทรัพย์ หรือวันที่ปรากฏข้อเท็จจริงที่เป็นเหตุแห่งการยกเลิกการเสนอขายหลักทรัพย์ แล้วแต่กรณี (2) กรณีที่ไม่สามารถคืนเงินให้แก่ผู้จองซื้อหลักทรัพย์ได้ภายในกําหนดเวลาตาม (1) จะต้องมีข้อกําหนดให้ผู้จองซื้อหลักทรัพย์มีสิทธิได้รับดอกเบี้ยในอัตราไม่ต่ํากว่าร้อยละ 7.5 ต่อปีนับแต่วันที่พ้นกําหนดเวลาส่งคืนเงินค่าจองซื้อหลักทรัพย์ (3) การห้ามมิให้มีการนําเงินที่รับเป็นค่าจองซื้อหลักทรัพย์ในส่วนที่เกินกว่าจํานวนที่คาดว่าจะรับจากการเสนอขายหลักทรัพย์ทั้งหมดไปใช้ในการใด ๆ เว้นแต่เพื่อการคืนเงินให้แก่ผู้จองซื้อหลักทรัพย์ที่ไม่ได้รับการจัดสรร"ข้อ ๒ ให้ยกเลิกความใน (1) ของข้อ 21 แห่งประกาศคณะกรรมการกํากับตลาดทุน ที่ ทธ. 27/2559 เรื่อง หลักเกณฑ์ เงื่อนไข และวิธีการในการจัดจําหน่ายหลักทรัพย์ ลงวันที่ 8 กรกฎาคม พ.ศ. 2559 และให้ใช้ความต่อไปนี้แทน "(1) การจัดสรรหุ้นที่เป็นการเสนอขายให้แก่เจ้าหนี้ของบริษัทที่ออกหุ้นตามแผนฟื้นฟูกิจการที่ศาลเห็นชอบตามกฎหมายว่าด้วยล้มละลายหรือตามสัญญาปรับโครงสร้างหนี้ ซึ่งบุคคลที่ต้องห้ามจัดสรรตามข้อ 20(2) เป็นผู้มีสิทธิได้รับจัดสรรเนื่องจากเป็นบุคคลที่มีฐานะดังกล่าว และได้มีการเปิดเผยข้อมูลไว้ในแบบแสดงรายการข้อมูลการเสนอขายหลักทรัพย์และหนังสือชี้ชวนแล้ว"ข้อ ๓ ให้เพิ่มความต่อไปนี้เป็น (1/1) ของข้อ 21 แห่งประกาศคณะกรรมการกํากับตลาดทุน ที่ ทธ. 27/2559 เรื่อง หลักเกณฑ์ เงื่อนไข และวิธีการในการจัดจําหน่ายหลักทรัพย์ ลงวันที่ 8 กรกฎาคม พ.ศ. 2559 "(1/1) การจัดสรรหุ้นหรือหน่วยทรัสต์ให้แก่บุคคลที่พึงได้รับจัดสรรตามสิทธิที่เกิดจากข้อผูกพันใด ๆ ที่ได้มีการตกลงกันไว้ก่อนแล้ว ซึ่งข้อผูกพันดังกล่าวเป็นการให้สิทธิในการถือหุ้นหรือหน่วยทรัสต์อันเนื่องมาจากการที่บุคคลนั้นเป็นผู้ถือหุ้นในบริษัทจดทะเบียน ผู้ถือหน่วยทรัสต์ หรือผู้ถือหน่วยลงทุนในกองทุนรวมอสังหาริมทรัพย์ และได้มีการเปิดเผยข้อมูลดังกล่าวไว้ในแบบแสดงรายการข้อมูลการเสนอขายหลักทรัพย์และหนังสือชี้ชวนแล้ว การจัดสรรหุ้นหรือหน่วยทรัสต์ให้แก่บุคคลตามวรรคหนึ่ง ต้องไม่เกินกว่าสัดส่วนที่บุคคลนั้นมีอยู่ ทั้งนี้ ในกรณีของการจัดสรรหุ้นให้แก่ผู้ถือหุ้นของบริษัทจดทะเบียนที่มีการถือหุ้นในบริษัทที่ออกหุ้น สัดส่วนหุ้นทั้งหมดที่จัดสรรให้แก่ผู้ถือหุ้นของบริษัทจดทะเบียนดังกล่าว ต้องไม่เกินกว่าสัดส่วนการถือหุ้นของบริษัทจดทะเบียนที่ถือหุ้นในบริษัทที่ออกหุ้นด้วย"ข้อ ๔ ประกาศนี้ให้ใช้บังคับตั้งแต่วันที่ 1 มีนาคม พ.ศ. 2560 เป็นต้นไปผู้มีอํานาจลงนาม - ประกาศ ณ วันที่ 14 กุมภาพันธ์ พ.ศ. 2560 (นายรพี สุจริตกุล)เลขาธิการสํานักงานคณะกรรมการกํากับหลักทรัพย์และตลาดหลักทรัพย์ประธานกรรมการคณะกรรมการกํากับตลาดทุน